ओखलढुङ्गामा गठबन्धन र एमाले उम्मेदवारबीच प्रतिस्पर्धा
मंसिर ४ गते सम्पन्न हुने निर्वाचनमा एक मात्र प्रतिनिधिसभा निर्वाचन क्षेत्र रहेको ओखलढुङ्गामा संयुक्त लोकतान्त्रिक बाम गठबन्धन र नेकपा (एमाले) का उम्मेदवारबीच मुख्य प्रतिस्पर्धा हुने देखिएको छ ।
शेरबहादुर राई ओखलढुङ्गा, कात्तिक २ गते । मंसिर ४ गते सम्पन्न हुने निर्वाचनमा एक मात्र प्रतिनिधिसभा निर्वाचन क्षेत्र रहेको ओखलढुङ्गामा संयुक्त लोकतान्त्रिक बाम गठबन्धन र नेकपा (एमाले) का उम्मेदवारबीच मुख्य प्रतिस्पर्धा हुने देखिएको छ ।  प्रतिनिधि सभातर्फ गठबन्धनका साझा उम्मेदवार नेपाली कांग्रेसका रामहरि खतिवडा र नेकपा (एमाले) को तर्फबाट उम्मेदवार बन्नुभएका यज्ञराज सुनुवारबीच प्रतिस्पर्धा हुने देखिएको हो । २०७० र २०७४ को निर्वाचनमा विजयी हुनुभएका एमालेका सुनुवार तेस्रो पटकको जितका लागि मैदानमा हुनुहुन्छ ।   २०७४ को निर्वाचनमा एमालेका सुनुवारसँग पराजित हुनुभएका कांग्रेसका खतिवडा बदला लिने दाउमा हुनुहुन्छ । पाँच वर्षअघिको निर्वाचनमा नेकपा (माओवादी) र एमालेको वाम गठबन्धनबाट सुनुवार विजयी हुनुभएको थियो । सुनुवार र खतिवडा २०७० को दोस्रो संविधानसभा निर्वाचनमा ओखलढुङ्गा निर्वाचन –१ र २ बाट निर्वाचित हुनुभएको थियो । २०७४ देखि ओखलढुङ्गामा एक मात्र निर्वाचन क्षेत्र कायम भएको हो ।  गत बैशाखमा सम्पन्न स्थानीय तहको निर्वाचनमा पालिका तथा वडाका उम्मेदवारले प्राप्त गर्नुभएको मत परिणामलाई आधार मान्दा कांग्रेसका उम्मेदवार खतिवडाले आफू बलियो भएको दावी गर्नुभयो । यस निर्वाचनमा आफूलाई सहज हुने उहाँको भनाइ छ । स्थानीय तहको निर्वाचनमा वडा अध्यक्षहरुले प्राप्त गर्नुभएको मतअनुसार कांग्रेसले ३२ हजार २८८ मत प्राप्त गरेको थियो । त्यस्तै, एमालेले २९ हजार ५९१, माओवादी केन्द्रले छ हजार ९६१, जनता समाजवादी पार्टीले दुई हजार १९४, एकीकृत समाजवादीले ५२१ र राप्रपा नेपालले १४६ मत पाएको थियो ।सो मतअनुसार एमालेभन्दा गठबन्धन १० हजार बढी मतले अगाडि देखिन्छ । गठबन्धनका उम्मेदवार खतिवडाले आफू यस पटक १२ हजार मतान्तरले चुनाव जित्ने दाबी गर्नुभयो । यता एमालेको तर्फबाट उम्मेदवार सुनुवारले आफू ह्याट्रिक गर्ने बताउनुभयो ।यस निर्वाचनमा कांग्रेसबाट खतिवडा, एमालेबाट सुनुवारलगायत जनता समाजवादी पार्टीबाट जुद्धबहादुर राई, मंगोल नेसनल अर्गनाइजेशन पार्टीबाट बिर्जबहादुर थापा मगर, नेपाल मजदुर किसान पार्टीबाट कुमार तामाङ, राष्ट्रिय स्वतन्त्र पार्टीबाट शोभा कार्की र संघीय लोकतान्त्रिक राष्ट्रिय मञ्च (थरुहट) बाट ङिमाल्हमु शेर्पाबीच प्रतिस्पर्धा हुने मुख्य निर्वाचन अधिकृतको कार्यालय ओखलढुङ्गाले जनाएको छ । प्रदेश सभातर्फ पनि प्रतिस्पर्धाओखलढुङ्गा प्रदेश सभा क्षेत्र (क) र (ख) दुवैतर्फ गठबन्धन र एमालेका उम्मेदवारबीच नै प्रतिस्पर्धा हुने अनुमान गरिएको छ । क्षेत्र (क) तर्फ गठबन्धनका उम्मेदवार कांग्रेस केन्द्रीय सदस्य प्रदिपकुमार सुनुवार र एमालेका उम्मेदवार प्रदेश नं. १ का पूर्वमन्त्री अम्बीरबाबु गुरुङ हुनुहुन्छ । त्यसैगरी, क्षेत्र (ख) तर्फ गठबन्धनका तर्फबाट माओवादी केन्द्रका बाबुराम गौतम र एमालेबाट ज्ञानबहादुर खड्का उम्मेदवार हुनुहुन्छ । सुनुवार काँग्रेसको दुई पटक लगातार जिल्ला सभापति र अहिले केन्द्रीय सदस्य हुनुहुन्छ । २०५४ सालमा गाविस अध्यक्ष तथा जिल्ला पार्टी सभापति हुँदा तत्कालीन जिल्ला विकास समितिको राजनीतिक संयन्त्रको नेतृत्व लिएर काम गर्नुभएको थियो । सुनुवार स्थानीय विकासको संरचना र भूगोलबारे जानकारी भएका नेताका रूपमा परिचित हुनुहुन्छ । प्रदेश सभा (क) मा चार स्थानीय तह छन् । यसमध्ये गत स्थानीय तह निर्वाचनमा काँग्रेस र माओवादी गठबन्धनबाट चिंशखुगढी गाउँपालिकामा प्रमुख उपप्रमुख सिद्धिचरण नगरपालिकामा प्रमुख तथा खिजीदेम्वामा उपप्रमुख जितेका छन् । गठबन्धनको तर्फबाट कांग्रेसका प्रदिप सुनुवार, एमालेका अम्बीरबाबु गुरुङसहित प्रदेश (क) मा सातजना उम्मदेवार हुनुहुन्छ । जनता समाजवादी पार्टीबाट खेमराज खड्का, मंगोल नेशनल अर्गनाइजेसन पार्टीबाट लाक्पा शेर्पा, नेमकिपाबाट नवराज खत्री प्रदेश (क) बाट प्रतिनिधि सभाका लागि प्रतिस्पर्धामा हुनुहुन्छ ।  यता प्रदेशसभा (ख) मा गठबन्धनका उम्मेदवार माओवादी केन्द्रका बाबुराम गौतम र एमालेका उम्मेदवार ज्ञानबहादुर खड्काबिच मुख्य चुनावी प्रतिस्पर्धामा हुँदैछ । यसका साथै अन्य दलहरुबाट पनि प्रदेश (ख) बाट प्रदेश सभाका लागि उम्मेदवार बन्नुभएको छ । जनता समाजवादी पार्टीबाट शान्तबहादुर वि.क, मंगोल नेसनल अर्गनाइजेसन पार्टीबाट बुद्धिमान राई र टेकनाथ अधिकारीले प्रदेश सभाका लागि क्षेत्र (ख)बाट स्वतन्त्र उम्मेदवारी दिनुभएको छ । यस क्षेत्रमा चारवटा स्थानीय तह छन् ।  